Σχεδιασμός και μελέτη παραμετροποιημένου συστήματος ηλεκτρονικής μάθησης στο διαδίκτυο στα πλαίσια προστασίας δασογεωργικών οικοσυστημάτων
Authors: Κυρκενίδης Ιωάννης 
Published: August 2021

Η ηλεκτρονική μάθηση και οι μορφές της, έχουν εισαχθεί εδώ και πολλά χρόνια σε όλα τα επίπεδα και τα είδη της εκπαίδευσης, με πολλές θεωρίες σχετικά με την σωστή μέθοδο προσέγγισης. Το ηλεκτρονικό μάθημα κινείται στα πλαίσια της αλληλεπίδρασης του τριγώνου εκπαιδευτή, εκπαιδευόμενου, και όλων των περιεχομένων του ηλεκτρονικού μαθήματος. Για την ολοκλήρωση αυτής της προσπάθειας, αρχικά αποσαφηνιστήκαν όροι, ορισμοί και ζητήματα που σχετίζονται αρχικά με την μάθηση, τους τρόπους διδασκαλίας την εξ αποστάσεως εκπαίδευση, την ηλεκτρονική μάθηση, την υβριδική ηλεκτρονική μάθηση και την τηλεδιάσκεψη. Βάσει της ανασκόπησης της βιβλιογραφίας, καταγράφηκαν όλα τα χαρακτηριστικά ενός πλήρους ηλεκτρονικού μαθήματος τα οποία θα πρέπει να περιλαμβάνει στη δομή του, ανάλογα με τον ρόλο που επιτελούν οι κατηγορίες χρηστών που το πλαισιώνουν και το χρησιμοποιούν. Οι ανάγκες διαφοροποιούνται ανάλογα με τον τομέα που εφαρμόζεται η ηλεκτρονική μάθηση, με βάση τις ιδιαιτερότητες που έχει και τις απαιτήσεις του μοντέλου μάθησης που πρέπει να εφαρμοστεί. Με την ολοκλήρωση της ανασκόπησης της βιβλιογραφίας, ερευνήθηκε το εννοιολογικό και μεθοδολογικό πλαίσιο της ηλεκτρονικής μάθησης καθώς επίσης οι εφαρμογές και η χρήσης της, με στόχο τον προσδιορισμό και την περιγραφή των παραγόντων που λαμβάνονται υπόψη για το σχεδιασμό εικονικού μαθησιακού περιβάλλοντος, να συγκρίνει και να αξιολογήσει πλατφόρμες ηλεκτρονικής μάθησης με πολυκριτηριακή ανάλυση, με στόχο την επιλογή της καταλληλότερης ώστε να καλύψει της ανάγκες που θα προκύψουν από τα ερευνητικά δεδομένα της. Έτσι πραγματοποιήθηκε η έρευνα με την μέθοδο Delphi. σε θέματα νέων τεχνολογιών στην εκπαίδευση, την ηλεκτρονική μάθηση, και θέματα για προβλήματα στα δασογεωργικά – αγροδασικά περιβάλλοντα, από ειδικούς επάνω στο συγκεκριμένο αντικείμενο, με ταυτόχρονη παράθεση των υλικών, εργαλείων και εφαρμογών που είναι απαραίτητα. Η μέθοδος Delphi έχει αποδειχθεί ένα δημοφιλές εργαλείο στην έρευνα πληροφοριακών συστημάτων για τον εντοπισμό και την ιεράρχηση θεμάτων ώστε να βοηθήσει στην λήψη αποφάσεων σχετικά με ένα συγκεκριμένο θέμα, δημιουργώντας διαδικασίες επικοινωνίας μεταξύ τους ώστε να λειτουργήσουν τελικά ως σύνολο απέναντι σε πολύπλοκα προβλήματα. Τα αποτελέσματα της συγκεντρώθηκαν, αναλύθηκαν και επεξεργάστηκαν. Ο σκοπός ήταν να συμβάλουν στην επιλογή της πλέον κατάλληλης πλατφόρμας ηλεκτρονικής μάθησης. Καταγράφηκαν οι απόψεις των ειδικών σχετικά με τις παραμέτρους που διέπουν τα μαθήματα ηλεκτρονικής μάθησης, και βάσει αυτών με την διαδικασία πολυκριτηριακής ανάλυσης των δεδομένων με την χρήση της εφαρμογής ELECTRE III, να εντοπιστεί και να χρησιμοποιηθεί η καταλληλότερη πλατφόρμα ηλεκτρονικής μάθησης, που παραμετροποιημένη με όλα τα βασικά χαρακτηριστικά τα οποία και συμβάλλουν στην δημιουργία ολοκληρωμένου μαθήματος γεωπονικών και δασολογικών σχολών. Ακολούθησε ο σχεδιασμός της δομής και του περιεχομένου ηλεκτρονικού μαθήματος ανοικτής αρχιτεκτονικής για τα αγροδασικά οικοσυστήματα. Στην παρούσα εργασία το ζητούμενο που τέθηκε εξ αρχής, ήταν η διερεύνηση των απαραίτητων παραμέτρων με σκοπό τη δόμηση ενός πρότυπου ηλεκτρονικού μαθήματος Γεωπονικού-Δασολογικού περιεχομένου. Το τελικό αποτέλεσμα αυτής της έρευνας ήταν η αποτύπωση όλων των εξαγμένων συμπερασμάτων σε μια πιλοτική πρότυπη εφαρμογή ηλεκτρονικής μάθησης, ένα εικονικό μαθησιακό περιβάλλον το οποίο και ακολουθεί το υβριδικό μοντέλο μάθησης, για την προώθηση της γνώσης και την ενημέρωση σε αγροδασικά συστήματα, σχετικά με τα χαρακτηριστικά αυτών, καθώς και για τις επιδράσεις τους στο περιβάλλον (φυσικό και κοινωνικό).